### Beslutningstema

I denne sag skal der tages stilling til ny vedtægt for Pumpelaget Frifeltgrøften.

### Historik

I maj 2010 besluttede Teknik- og Miljøudvalget ikke at lade sig repræsentere i bestyrelsen for Pumpelaget Frifeltgrøften. Det blev meddelt pumpelagets bestyrelse, og samtidig blev de opfordret til at ændre pumpelagets vedtægt, så bestyrelsen fremover ikke har medlemmer fra Tønder Kommune.

### Sagsfremstilling

I Pumpelaget Frifeltgrøftens vedtægt står der, at bestyrelsen skal bestå af 5 medlemmer, hvoraf 1 vælges af amtsrådet og 1 af Højer Kommune og 3 medlemmer valgt af generalforsamlingen. Hvert medlem skal have en personlig stedfortræder.

Forud for pumpelagets generalforsamling i 2022 er pumpelaget blevet kontaktet af deres bank. Banker har de senere år fået stigende fokus på foreningers administration og herunder også pumpelagsbestyrelser. Banken forlanger, at pumpelaget skal overholde deres vedtægt, så bestyrelsen skal bestå af 5 medlemmer med 5 stedfortrædere.

Efter generalforsamlingen den 9. februar 2022 besluttede den nye bestyrelse, at de gerne vil have ændret vedtægten, så antallet af bestyrelsesmedlemmer bliver reduceret til 3.

Vandløbsmyndigheden har i fællesskab med bestyrelsen for Pumpelaget Frifeltgrøften udarbejdet et forslag til en ny vedtægt, hvor der hovedsageligt er sket en redaktionel ændring og modernisering af sproget samt tilpasning til ny myndighedsstruktur og lovgivning. Som eksempel kan nævnes, at Sønderjyllands Amt er blevet erstattet af Tønder Kommune.

Antallet af bestyrelsesmedlemmer foreslås ændret til 3, og herudover kan Vandløbsmyndigheden vælge at indgå i bestyrelsen med 1 medlem uden stemmeret.

Forslag til ny vedtægt er blevet godkendt på pumpelagets ordinære generalforsamling den 2. marts 2023.

Tønder Kommune skal som vandløbsmyndighed godkende forslaget til den ændrede vedtægt for Pumpelaget Frifeltgrøften.

Tønder Kommune betaler for, at den nye vedtægt bliver tinglyst på alle berørte matrikler.

### Økonomi

Udgifter til tinglysning forventes at udgøre 10.000-15.000 kr.

### Lovgrundlag

Vandløbsloven

### Fagchefen for Teknik og Miljø indstiller,

at vedtægt for Pumpelauget Frifeltgrøften godkendes.

### Beslutning

Indstillingen godkendt.